钦定古今图书集成/明伦汇编/氏族典/第501卷 > 《苏州府志》 > 陆逊
## 钦定古今图书集成/明伦汇编/氏族典/第501卷 > 《苏州府志》 > 陆逊

按《吴志陆逊传》：“逊字伯言，吴郡吴人也。逊少孤，随从
祖庐江太守康在官。袁术攻康，康遣逊及亲戚还吴。
逊年长于康子绩数岁，为之纲纪门户。孙权为将军，
逊年二十一，始仕幕府，历东西曹令史，出为海昌屯
田都尉，并领县事。县连年亢旱，逊开仓谷以赈贫民，
劝督农桑，百姓蒙赖。鄱阳贼帅尢突作乱，往讨之，拜”
定威校尉，军屯利浦。权以兄策女配逊，数访世务。会
丹阳贼帅费栈扇动山越，权遣逊讨栈，应时破散。遂
部伍东三郡，彊者为兵，羸者补户，得精卒数万人，还
屯芜湖。吕蒙称疾诣建康，权乃召逊，拜偏将军、右都
督，代蒙。逊至陆口，克公安南郡，逊径进领宜都太守，
拜抚边将军，封华亭侯，进封娄侯。黄武元年，刘备率
众向西，权命逊为大都督，假节，督朱然、潘璋、宋谦、韩
当、徐盛、鲜于丹、孙桓等五万人拒之。经七八月，逊乃
以火攻拔之，破其四十馀营，备因夜遁，仅得入白帝
城。加拜辅国将军，领荆州牧，即改封江陵侯。诸葛亮
秉政，与权连和，时事所宜，权辄令逊语亮，并刻权印，
以置逊所。权每与禅亮书，有所不安，便令改定，以印
封行之。七年，曹休举众入晥，乃召逊假黄钺，为大都
督，逆休追亡逐北，径至夹石，斩获万馀。黄龙元年，拜
上大将军、右都护。是岁，权东巡建业，留太子、皇子及
尚书九官，征逊辅太子，并掌荆州及豫章三郡事，董
督军国。嘉禾五年，权北征，使逊与诸葛瑾攻襄阳。密
与瑾立计，令瑾督舟船，逊悉有兵马，以向襄阳城。敌
素惮逊，遽还。赤乌七年，代顾雍为丞相，卒，年六十三，
家无馀财。长子延早夭，次子抗袭爵。孙休时，追谥逊
曰“昭侯。”